# Pastor (ofici)

Un pastor (del llatí pastor), és la persona que cuida un ramat d'animals, de manera que els treu a pasturar i els retorna al refugi. Se'l pot anomenar segons el bestiar de què tingui cura xaier, vaquer, cabrer, etc.
Donades les restriccions de circulació d'animals, la pèrdua d'habitants al món rural i la progressiva mecanització i estabulació a la granja occidental, és un ofici decreixent. Tanmateix, a zones amb un ampli pes del sector primari o a les poblacions nòmades, continua sent una de les professions principals, sigui a temps complet o parcial (completat amb l'agricultura a petita escala, per exemple).
A nivell mundial la superfície pasturada per animals domèstics supera en 2,5 vegades la superfície destinada a l'agricultura. A principis del segle XXI hi havia uns 1.600.000 caps de grans animals mamífers domèstics (sobretot bovins) i 2.500.000 petits mamífers (ovelles, cabres i porcs).
El pastor es pot ajudar d'animals guia, com el gos d'atura, per mantenir unit el ramat. És una persona amb bon coneixement del territori, per poder aprofitar les zones amb millors pastures a cada època. Per això culturalment se l'associa amb la terra, la llibertat i la vida senzilla (com tots els gèneres bucòlics, especialment l'ègloga).

## Pràctiques associades al pasturatge

L'ofici de pastor, o pastoralisme, forma part del conjunt de pràctiques englobades en la ramaderia extensiva. Les tècniques associades al pasturatge inclouen el pasturatge rotacional, que permet la regeneració de les terres, i la transhumància, que optimitza l'ús dels recursos naturals al llarg de l'any. També destaca l'ús de races autòctones, adaptades al clima local i més resistents, així com la importància de mantenir les pastures comunals, que fomenten la cooperació i eviten la sobreexplotació. L'ofici és estretament vinculat amb la conservació del paisatge a través del control del sotabosc i la gestió sostenible de les pastures, contribuint a la preservació ecològica i cultural de la regió.

## El pasturatge als Països Catalans

A Catalunya hi ha iniciatives com l'Escola de Pastors i Pastores de Catalunya, que treballen per preservar aquest ofici i transmetre els coneixements tradicionals a les noves generacions2. També hi ha projectes com la sèrie documental “Pastors i ramats. Un món que se’n va”, que recull la memòria oral d’aquest ofici i en fa difusió.
A més, els pastors i pastores formatgers dels Països Catalans s’han unit per crear un segell que distingeixi els formatges artesans elaborats a partir de la llet del propi ramat, destacant la importància de defensar l’ofici i valorar tot el que hi ha darrere dels seus productes.

## Referències

* ↑ «Pastor». DIEC. [Consulta: 6 juliol 2024].
* ↑ «Xaier». DIEC. [Consulta: 6 juliol 2024].
* ↑ «Vaquer». DIEC. [Consulta: 6 juliol 2024].
* ↑ «Cabrer». DIEC. [Consulta: 6 juliol 2024].
* ↑ Loomis, R. S.; Connor, D. J.. Ecología de cultivos : productividad y manejo en sistemas agrarios. Mundi-Prensa, 2002. ISBN 9788484760801.
* 1 2 Serra, Montserrat. «L’ofici de pastor, un món que se’n va». Vilaweb, 04-05-2024. [Consulta: 17 agost 2024].
* ↑ Gros, Alba. «Radiografia a l'ofici de pastor de muntanya». Agrocultura, 08-01-2021. [Consulta: 17 agost 2024].
* ↑ Nuss, Sergi «Pastoralisme i ramaderia extensiva, un llegat a preservar». Agrocultura, 84, Estiu 2021, pàg. 24-27.
* ↑ Seguí, Joan «El pasturatge tradicional d'ovelles i cabres. El cas de la comarca valenciana del Comtat». Caramella22, 2-2018.
* ↑ Bosch i Cuenca, Pere. «"La societat no coneix què significa fer de pastor" - 28 abril 2023». El Punt Avui, 28-04-2023. [Consulta: 17 agost 2024].
* ↑ «Neix una associació que reivindica el formatge de pastor que elaboren petites formatgeries amb ramat propi». CCMA, 11-10-2021. [Consulta: 31 març 2023].

## Vegeu també

* Gautxo
* Cowboy
* Gos d'atura català

## Enllaços externs

* «La importància de ser pastor. Petita guia de ramaderia extensiva» (Barcelona, 2022), Diputació de Barcelona.
Viccionari